title: Into Circles - Σχεδιασμός pop-up καταστήματος για τη σειρά «Greek Yogurt» της ελληνικής εταιρίας φυσικών καλλυντικών KORRES
title: Into Circles - Pop-up store design for the "Greek Yogurt" product line of the Greek natural cosmetics company KORRES
titleType: AlternativeTitle
Creators: name: Δριμάκη, Μιχαέλα
Publisher: name: Πανεπιστήμιο Δυτικής Αττικής
Year: 2024
Subjects: Αναδυόμενο κατάστημα
Εφήμερη αρχιτεκτονική
Εμπειρία χρήστη
Βιωματικό μάρκετινγκ
Οπτική ταυτότητα
Branding

description: Οι τελευταίες δύο δεκαετίες μπορούν αδιαμφισβήτητα να χαρακτηριστούν από ταχύτατη εξέλιξη και συνεχείς αλλαγές σε όλους τους τομείς της καθημερινότητας. Η παγκοσμιοποίηση και η τεχνολογία, που έχουν εγκατασταθεί στη ζωή μας, δημιουργούν ένα κλίμα αμέτρητων ευκαιριών, αλλά ταυτόχρονα και έντονης πίεσης, λόγω του μεγάλου ανταγωνισμού. Μεγάλες επωνυμίες και αλυσίδες πραγματοποίησαν το πρώτο βήμα, προκειμένου να επιτύχουν το μέγιστο αποτέλεσμα της προώθησης των προϊόντων τους, εξαπλώνοντας την ιδέα αυτή σε όλο τον κόσμο, παρασύροντας με τη σειρά τους μικρότερους επιχειρηματίες. Αυτό το πάτημα ώθησε τις μικρότερες επιχειρήσεις να διαμορφώσουν χώρους, οι οποίοι εκτός από την πώληση προϊόντων, προσφέρουν και μια εμπειρία στον καταναλωτή. Η ανάμειξη της έννοιας της «εμπειρίας» μέσα στην καταναλωτική κουλτούρα εμφανίζεται εντονότερα στα αναδυόμενα καταστήματα (pop-up stores). Πρόκειται για μια κατηγορία βιωματικών και εφήμερων καταστημάτων, με ανθρωποκεντρικό χαρακτήρα, που εκτός από το βασικό μέλημά τους, την προώθηση μια επωνυμίας και κατ’ επέκταση την αύξηση των πωλήσεων- αποτελούν και πηγή έμπνευσης για τους καταναλωτές, λόγω του μοναδικού σχεδιασμού τους. Η αγοραπωλησία, δεν είναι πλέον μια απρόσωπη και μηχανική διαδικασία, αλλά μια ευκαιρία για τον επισκέπτη να βιώσει μια ξεχωριστή εμπειρία που θα τον αφυπνίσει αισθητικά. Στην παρούσα εργασία εξετάζεται το pop-up κατάστημα ως εφήμερη κατασκευή που λειτουργεί παράλληλα ως χώρος εμπειριών βιωματικού μάρκετινγκ. Σκοπός είναι ο σχεδιασμός ενός αναδυόμενου καταστήματος για την προώθηση της σειράς προϊόντων «Greek Yogurt» της εταιρείας φυσικών καλλυντικών KORRES. Στόχος είναι μια μοναδική σχεδιαστική λύση που θα αναδείξει και θα ενισχύσει την εταιρική ταυτότητα και θα προσελκύσει το ενδιαφερόμενο κοινό μέσω του βιωματικού στοιχείου. Έπειτα από εκτενή έρευνα έγκριτης βιβλιογραφίας και υπαρχουσών προσεγγίσεων, καθώς και ποιοτική έρευνα για τη συλλογή στοιχείων που δεν μπορούν να παρατηρηθούν και να μετρηθούν άμεσα, διαμορφώθηκε το θεωρητικό υπόβαθρο στο οποίο στηρίχθηκε η σχεδιαστική πρόταση. Το experiential pop-up store με τον τίτλο into circles της επωνυμίας KORRES, αποτελεί σημείο συνάντησης για τους λάτρεις των φυσικών ελληνικών προϊόντων. Εδώ ο επισκέπτης έχει τη δυνατότητα να δοκιμάσει και να αγοράσει τα ιδανικά γι’ αυτόν προϊόντα, να γευτεί και να απολαύσει παγωμένο γιαούρτι στους κατάλληλα διαμορφωμένους χώρους εντός ή εκτός του pop-up store, αλλά και να λάβει αναμνηστικές φωτογραφίες στο photobooth. Η αισθητική του χώρου πηγάζει από την οπτική ταυτότητα της επωνυμίας, «ενσωματώνεται» με τον περιβάλλοντα χώρο και αποτελεί ιδανικό σημείο δημιουργίας περιεχομένου για τα μέσα κοινωνικής δικτύωσης. Ταυτόχρονα, οι λειτουργίες/χρήσεις του αναδυόμενου καταστήματος προκύπτουν από τις ανάγκες και προτιμήσεις του στοχοθετημένου κοινού του καταστήματος αλλά και της ίδιας της εταιρείας. Έτσι, δημιουργείται ένας χώρος στον οποίο εντάσσονται πολλές χρήσεις, ξεφεύγοντας από τον συνηθισμένο τύπο λιανικής, και μέσω του διαδραστικού στοιχείου δημιουργείται θετική εντύπωση για το brand, προσελκύονται περισσότεροι δυνητικοί πελάτες και ξεχωρίζει ανάμεσα σε αντίστοιχες επωνυμίες του ανταγωνισμού.